钦定古今图书集成/明伦汇编/人事典/第007卷 > 《图书编》： > 《人身总论》
## 钦定古今图书集成/明伦汇编/人事典/第007卷 > 《图书编》： > 《人身总论》

学问之道，崇德安身，其要也。然气和则身安，神存则
德邃，似乎二之矣。孰知气充乎体，赖神以宰之，养其
气，正以存其神，而身之安也，其德之所由崇乎？但先
儒谓“人以外物奉身，事事要好，只自家一个身与心，
却不要好。”以愚观之，岂特不要好而已哉？凡人于身
外之物，莫不知之详，处之当，自以为智，自以为能也。
及反诸一身，其精神血气骨骸脉理，茫然莫之省焉，
尚可以为智且能乎？夫人生长寿，止百年耳。百年之
外，骨骸且莫之保也，况外物乎？胡为乎百年之中，昼
焉憧憧于营为，夜焉扰扰于梦寐，身心不获一息自
安，而形神两脱不自觉也。试肯反而思之，宁不自哀
乎哉？盖人身之造化，即天地之造化也。天地之大，不
外阴阳五行焉耳。而人之为人，亦同此阴阳，同此五
行也。果能安身以崇德，则人与天地，可并立而为三
矣。试自人之形体言之，外而四肢百骸，内而五脏六
腑，岂判然不相关乎？“心火，肾水，肝木，肺金，脾土，此人
身之五行也。故五藏虽在内也，然肺养皮毛，心养血
脉，脾养肌肉，肝养筋膜，肾养骨髓，内外本相贯也”，亦
非五行各一其属而不相涉也。肺主声也，入心为言，
入肝为呼，入脾为歌，入肾为呻吟，自入则为泣矣；肝
主色也，入肺为白，入心为赤，入脾为黄，入肾为黑，自
入则为青矣。心主臭也，入肝为臊臭，入肺为腥臭，入
脾为香臭，入肾为腐臭，自入为焦臭矣；脾主味也，入
心为“苦，入肝为酸，入肺为辛，入肾为咸，自入则为甘
矣；肾主液”也，“入心为汗，入肝为泪，入肺为涕，入脾为
涎，自入则为唾”矣。惟其自相贯通，是以内外自无间
隔。“肝窍于目而辨五色，肺窍于鼻而别五香，心窍于
舌而知五味，脾窍于口而纳五谷，肾窍于耳而通五
声。故一岁之间，肝主春而其脉弦，象甲乙”木也；心主
夏而其脉钩，象丙丁火也；肺主秋而其脉毛，象庚辛
金也；肾主冬而其脉石，象壬癸水也。脾虽旺于长夏，
而主乎四季，弦钩毛石，一以脾胃为本，象戊己土也。
五行相生，循环无端，在天时为十二月，在地支为十
二位，在人身为十二经，曾何间乎？非特一岁为然，即
一昼夜日经二十八宿，周天三百六十五度，而人身
经脉与之相运旋而不停焉。如子注胆，丑注肝，寅注
肺，卯注大肠，辰注胃，已注脾，午注心，未注小肠，申注
膀胱，酉注肾，戌注心包，亥注三焦，周而复始，候脉者，
候此而已。一岁春以肝为主，一日子以胆为主。天地
人身，一气周流，合此为平，太过则数，不及则迟。惟人
身违天地“之冲和，而百病生焉者，又岂特一日为然，
呼吸何其速也？呼出心与肺，吸入肾与肝。呼为阳而
应乎天，吸为阴而应乎地”，一呼一吸，与天地阴阳相
贯彻也。是故五行相生相克，要不出乎阴阳二者而

彼以气血分阴阳者，谓气为卫，卫行脉外；血为营，营
行脉中。“气血盛则脉盛，气血衰则脉衰；气血和则脉
平，气血乱则脉病；气血热则脉数，气血寒则脉迟”，是
亦不知脉与气血一也。不然，任督二脉，为一身阴阳
之海，元气之会，虽欲二之，不可得也。又有以魂魄分
阴阳者，气之呼吸为魂，耳目精明为魄，魄主纳受，魂
主经营，故魄属阴，魂属阳也。然精气为物，游魂为变，
亦自有不可得而离者，离之则非人矣。或又以“脏为
神气所藏，肝藏魂，肺藏魄，心藏神，脾藏意与智，肾藏
精与志”，而谓之“七神”者，然神岂有七乎？盖人心之神，
乘气机以出入，虽曰神统于心，气统于肾，其实神臧
气中，犹天气下降于地；气载乎神，犹地道顺承乎天。
故乾统天，坤顺承天。乾坤合，斯万物由之以化生，神
气合，斯万化由之以运用。而《坤》道无成，以代有终，则
又总归之《干》也。气载乎神，而人身非神以为之主乎？
所以谓五行一阴阳，阴阳一太极，夫固三才合一之
道。韩持国问精住气住神住之说，明道总归之求于
心者，此也。故曰：“养德”养生非二事，而安身正所以崇
其德也。否则神不足以宰气，喜怒哀乐失其节而戕
于中，寒暑燥湿失其调而攻于外，五色适以害吾目，
五声适以害吾耳，五香五味适以害吾口与鼻，而百
凡思虑适以乱吾之心矣。心乱则神疲，神昏则气衰，
精血枯竭，神气两离，形且不能保矣，“又何德之足云？”
即是观之，人之元神完具，而和气冲融于一身，常与
阴阳五行相为贯彻，则天地合德，殆有不以生死为
存亡者矣。非谓德盛则人可长生不死也，神本生生
不息，即朝闻道可以夕死，即三不朽而“太上以德”之
谓也。呜呼！世之人孰不欲其身之安，使百病不相侵
乎？然未有不致中和“以养其德而能安其身者。有志
之士，孰不欲其德之修，使百行之皆全乎？然未有不
能燮理阴阳以养其身而能修其德者。”信乎养德、养
生、安身、崇德非二事也，但养其小者为小人，养其大
者为大人，志学者其明之。